Alle plastieksakkies moet teen 2027 herwinbaar weesArgieffoto (Foto: cocoparisienne/Pixabay) Barbara Creecy, die minister van omgewingsake, bosbou en visserye, het Maandag gesê die departement is besig om ŉ wet te wysig wat sal vereis dat alle plastieksakkies vanaf 2027 van 100% herwinbare materiaal gemaak moet wees. “Plastiekrommel raak ŉ al hoe groter uitdaging by vullisstortingsterreine en word een van die grootste rommelprobleme wat die omgewing beskadig,” het Creecy in ŉ verklaring gesê. “Plastiekrommel kom algemeen voor in onwettige stortings, vullingsterreine en riviere, en beland uiteindelik in oseane en rig skade aan mariene lewe.” Creecy het op 7 Augustus haar voornemens, om regulasies oor plastieksakkies in die Wet op Omgewingsbewaring te wysig, in die Staatskoerant gepubliseer. Die wysigings stel voor dat daar ŉ fokus moet wees op herwinbare materiaal. Een van die wysigings verbied die vervaardiging, verkope en verspreiding van plaaslik vervaardigde en ingevoerde plastieksakkies wat nie aan die spesifikasies vir gebruik binne landsgrense voldoen nie. Volgens die wysigings moet plastieksakkies teen 1 Januarie 2023 van minimum 50% herwinbare materiaal gemaak wees, teen 2025 moet dit 75% wees en teen 2027 moet die plastieksakkies 100% herwinbaar wees. Enige persoon wat dié reëls oortree, kan ŉ maksimum boete van R5 miljoen of vyf jaar tronkstraf opgelê word. Met ŉ tweede skuldigbevinding kan die persoon tot 10 jaar tronkstraf gevonnis of met R10 miljoen beboet word. Die minister het intussen die publiek versoek om kommentaar te lewer oor die wysigings.